ประธาน กกต.ยอมรับข้อผิดพลาดที่เกิดขึ้นในการจัดการเลือกตั้ง พร้อมน้อมรับทุกกระแสวิพากษ์วิจารณ์ เพื่อปรับปรุงการทำงาน กกต. ย้ำการประกาศรับรองผลเลือกตั้งอย่างเป็นทางการจะสามารถทำได้ในวันที่ 9 พฤษภาคม
นายอิทธิพร บุญประคอง ประธาน กกต. กล่าวยอมรับข้อผิดพลาดที่เกิดขึ้นในการจัดการเลือกตั้งครั้งนี้ โดยกระแสข่าวโจมตี หรือวิพากษ์วิจารณ์การทำงานของ กกต. ก็ยินดีน้อมรับ และจะทำการตอบข้อซักถาม ข้อสงสัยต่างๆ ให้ครบทุกประเด็น ซึ่งข้อวิจารณ์เหล่านี้หากมองอย่างสร้างสรรค์ก็จะเป็นผลดีที่จะทำให้คณะกรรมการนำกลับมาปรับปรุงการทำงานและพัฒนาให้ดีขึ้น         ส่วนกรณีที่มีพรรคการเมืองเรียกร้องให้สำนักงาน กกต. ประกาศผลคะแนนทุกหน่วยเลือกตั้งนั้น ประธาน กกต. ย้ำว่า ผลการนับคะแนนจะปิดประกาศไว้ที่หน้าหน่วยแล้ว จากนั้นแต่ละเขตจะส่งผลคะแนนให้กับจังหวัด เพื่อทำการรวบรวมสรุปเป็นรายงานแล้วส่งกลับมายัง กกต. โดยยืนยันว่า ทุกอย่างเป็นข้อมูลที่สามารถชี้แจงได้         สำหรับเรื่องกระแสข่าวต่างๆ ที่มีทั้งข่าวลือและข่าวจริง ได้สั่งให้ผู้ที่เกี่ยวข้องดำเนินการตรวจสอบแล้ว หากว่าพบข่าวลือที่ไม่ มีความจริงทำให้สำนักงานเกิดความเสื่อมเสียก็จะมีกลไกในการตรวจสอบ และดำเนินคดีตามกฎหมายต่อไปหากเรื่องข้อผิดพลาดต่างๆที่มีการส่งต่อกันพบว่ามีความผิดพลาดจริงๆ ก็จะให้คณะกรรมการตรวจสอบและดำเนินการ แก้ไขและตอบข้อสงสัยต่อไป ยืนยันว่าทุกคำถามต้องมีคำตอบและจะต้องเป็นคำตอบที่ถูกต้อง          ประธาน กกต. กล่าวถึงกรณีบัตรเลือกตั้งนอกราชอาณาจักรของประเทศนิวซีแลนด์ ว่า กกต.ไม่ได้พิจารณาภายใต้กรอบของกฎหมายเลือกตั้ง ส.ส. มาตรา 114 เพราะบัตรเลือกตั้งยังส่งไปไม่ถึงสถานที่นับคะแนน ซึ่งในมาตรา 114 ระบุไว้ว่าหากบัตรเลือกตั้งส่งไปไม่ถึงสถานที่กับคะแนนในเวลาที่กำหนดจะให้ถือว่าบัตรนั้นกลายเป็นบัตรเสียและไม่ถูกนำมานับเป็นคะแนน ดังนั้นในกรณีนี้จึงไม่เข้าข่ายมาตรา 114         ส่วนที่มีการวิพากษ์วิจารณ์ว่ากรณีนี้อาจจะทำให้การเลือกตั้งครั้งนี้กลายเป็นโมฆะ ประธาน กกต. กล่าวว่า จนถึงขนาดนี้ยังตอบไม่ได้ว่าจะทำให้เป็นโมฆะหรือไม่ และยังไม่เห็นว่ามีจุดหมายที่จะทำให้การเลือกตั้งเป็นโมฆะ แต่ก็ไม่ได้ปฏิเสธว่า การเลือกตั้งครั้งนี้จะไม่เกิดปัญหา ยืนยันว่า จะชี้แจง ทุกประเด็นโดยเร็วที่สุด และทำให้ทุกอย่างโปร่งใส พร้อมย้ำว่า การประกาศรับรองผลการเลือกตั้งอย่างเป็นทางการในวันที่ 9 พฤษภาคม ไม่กังวลว่าจะไม่เป็นที่ยอมรับ เพราะเชื่อมั่นในกระบวนการทุกอย่างว่า เป็นไปอย่างโปร่งใสและบริสุทธิ์ยุติธรรม ซึ่งหากประกาศได้เร็วกว่านั้นก็จะพยายามอย่างดีที่สุด แต่จะต้องพิจารณาให้มั่นใจได้ว่าทุกอย่างจะไม่เกิดข้อผิดพลาด         อย่างไรก็ตาม ประธาน กกต. ไม่ขอตอบกรณีการล่ารายชื่อ เพื่อขอให้ถอดถอนกรรมการการเลือกตั้งทั้ง 7 คน แต่ยังคงยืนยันการทำหน้าที่ของตนเองให้ดีที่สุด